UDK: 336.71(497.521.2)“1912/1948“

Pregledni rad

Primljeno: 27.3.2019.

Prihvaćeno: 27.5.2019.

**Siniša Lajnert**

Hrvatski državni arhiv

Zagreb, Hrvatska

*slajnert@arhiv.hr*

**TRGOVAČKA BANKA D.D. ZAGREB (1912.-1948.)**

*Rad obrađuje ustroj, poslovanje i likvidaciju Trgovačke banke d.d. Zagreb u vremenskom periodu od godine 1912., kada je zavod osnovan pod nazivom Bankovno komanditno društvo I. Kreutzer i drug u Zagrebu. Pretvorbu zavoda u dioničko društvo naziva Banka I. Kreutzer d.d. u Zagrebu godine 1920., ponovnu promjenu naziva tvrtke u Trgovačka banka d.d. godine 1938., pa sve do godine 1948., kada je završena njezina likvidacija. U vrijeme velike svjetske ekonomske krize glavni cilj i poslovno načelo rukovodstva banke bila je puna likvidnost zavoda, tako da je banka poslovala s financijskim dobitkom. U svibnju i lipnju 1941. zaplijenila je i oduzela Državna riznica Nezavisne Države Hrvatske (NDH) sve dionice Trgovačke banke koje su bile registrirane na Židove. Na taj način NDH je došla do većinskoga paketa dionica banke, pa je u zavodu postavila svojega nadzornog povjerenika. Nakon što je u studenom 1941. Tomo Kostopeč, poslovni prijatelj pravih dioničara banke židovske vjeroispovijesti za njihov račun otkupio od NDH dionice zavoda, razriješen je dužnosti postavljeni povjerenik pa je Trgovačka banka mogla nastaviti s radom. Nakon što je u ratu banka izgubila cijeli predratni dobitak, banka je 1946. ušla u postupak likvidacije, koji je završen 1948. godine.*

***Ključne riječi:*** *Bankovno komanditno društvo I. Kreutzer i drug u Zagrebu; Banka I. Kreutzer d.d. Zagreb; Trgovačka banka d.d. Zagreb; dobitak i gubitak; dioničari; likvidacija; 1912.-1948.*

**1. Uvod**

U radu su s aspekta povijesti ustanova prikazani rezultati istraživanja ustroja te poslovanja i likvidacije Trgovačke banke d.d. Zagreb, odnosno njezinih prednika u vremenskom periodu od godine 1912. kada je zavod osnovan pod nazivom Bankovno komanditno društvo I. Kreutzer i drug u Zagrebu. Pretvorbu zavoda u dioničko društvo naziva Banka I. Kreutzer d.d. u Zagrebu godine 1920., ponovnu promjenu naziva tvrtke u Trgovačka banka d.d. godine 1938. pa sve do godine 1948., kada je završena njezina likvidacija. Članak se temelji prvenstveno na analizi dostupnoga arhivskoga gradiva koje se nalazi u Hrvatskom državnom arhivu. Osim analize arhivskih fondova, u radu su obrađeni i izvodi iz trgovačkih registara nadležnih sudova, kao i drugi predmetni akti i propisi objavljeni u službenim glasilima.

**2. Bankovno komanditno društvo I. Kreutzer i drug u Zagrebu (1912.-1920.)**

Kr. sudbeni stol kao trgovački sud u Zagrebu upisao je 3. travnja 1912. u trgovački registar za društvene tvrtke tvrtku Bankovno komanditno društvo I. Kreutzer i drug u Zagrebu, Jelačićev trg br. 7. Društvo se bavilo svim bankovnim i mjenjačkim poslovima, te vođenjem glavnoga zastupstva osiguravajućega društva The Gresham iz Londona.[[1]](#footnote-1) Unutarnji član Bankovnoga komanditnog društva bio je Ignatz Kreutzer,[[2]](#footnote-2) bankar iz Zagreba. Vanjski član društva bio je Simon Rendi, veletrgovac iz Graza s ulogom od 100.000 kruna.[[3]](#footnote-3)

Prema važećem Trgovačkom zakonu od 16. svibnja 1875., društva su postajala komanditna kada je u poslu pod zajedničkom tvrtkom jedan ili više (vanjskih) članova jamčio samo ugovorno opredijeljenim ulogom imovine, a jedan ili više (unutarnjih) članova nosio neograničenu i solidarnu odgovornost. Ako je bilo više unutarnjih članova, društvo se je ujedno smatralo javnim trgovačkim društvom. Društvo je zastupao jedan ili više unutarnjih članova društva. Vanjski član društva nije bio ni ovlašten ni dužan voditi poslove i nije mogao spriječiti vođenje poslova unutarnjih članova društva. Društvo je pred sudom, kao i kod javnoga trgovačkog društva, mogao zastupati svaki član društva ako je imao punomoć zastupanja.[[4]](#footnote-4)

**3. Osnivanje i djelovanje Banke I. Kreutzer d.d. u Zagrebu 1920. godine u Kraljevini Srba, Hrvata i Slovenaca**

Kr. sudbeni stol kao trgovački sud u Zagrebu dao je 29. srpnja 1920. na znanje da je u trgovačkom registru za društvene tvrtke upisana Banka I. Kreutzer d.d. u Zagrebu.[[5]](#footnote-5) Društvo se je temeljilo na pravilima od 22. srpnja 1920. godine. Svrha društva bila je preuzeće tvrtke Bankovno komanditno društvo I. Kreutzer i drug Zagreb, svi bankarski i štedionički poslovi, osnutak i vođenje robnoga odjeljenja. Temeljna dionička glavnica određena je na 12,000.000 kruna, podijeljena na 30.000 dionica nominalne vrijednosti od 400 kruna, koje su glasile na donosioca. Do upisa banke u trgovački registar uplaćeno je u gotovom 10.000 dionica od 400 kruna, tj. 4,000.000 kruna, a emisija daljnjih dionica prepuštena je zaključku ravnateljstva. Kao članovi ravnateljstva upisani su: Ignatz Kreutzer, bankar iz Zagreba, Slavko Betlheim,[[6]](#footnote-6) bankovni ravnatelj iz Zagreba, Oton Pollak,[[7]](#footnote-7) zamjenik bankovnoga ravnatelja iz Zagreba i Valter Rendi iz Zagreba.[[8]](#footnote-8) Prema Pravilima Banke I. Kreutzer d.d. Zagreb, društvene poslove obavljali su: glavna skupština dioničara (redovita i izvanredna), ravnateljstvo i nadzorno vijeće.[[9]](#footnote-9) Banka je počela s poslovanjem 1. rujna 1920. godine.[[10]](#footnote-10)

Kr. sudbeni stol kao trgovački sud u Zagrebu dao je 7. listopada 1920. na znanje da je u trgovačkom registru za inokosne tvrtke brisano Bankovno i komanditno društvo I. Kreutzer u Zagrebu jer je isto preuzela Banka I. Kreutzer d.d. u Zagrebu.[[11]](#footnote-11)

Godine 1923. izmijenjena je dionička glavnica Banke I. Kreutzer iz kruna u dinare. Tako je glavnica iznosila 3,000.000 dinara, razdijeljena na 30.000 dionica po 100 dinara nominalne vrijednosti.[[12]](#footnote-12) Dionice su bile u vlasništvu Ignjata Kreutzera i Slavka Betlheima, jer su Pollak i Rendi istupili iz zavoda.[[13]](#footnote-13)

Dana 13. siječnja 1932. emitirano je daljnjih 20.000 dionica po 100 dinara nominale, i to pristupom u zavod Julija Fischera[[14]](#footnote-14) i Franje Hubera,[[15]](#footnote-15) obojice bankovnih ravnatelja iz Zagreba. Tako je glavnica banke povišena na 5,000.000 dinara.[[16]](#footnote-16)

Cijelo vrijeme svojega poslovanja, a napose u razdoblju velike svjetske ekonomske krize,[[17]](#footnote-17) rukovodstvo banke rukovodilo se svojim glavnim načelom – održati u punom opsegu likvidnost banke. U skladu s tim ciljem banka je poslovala s financijskim dobitkom. Vidljivo je to iz usporedne analize godišnjih bilanci banke. Tako je primjerice čisti dobitak banke za 1935. godinu iznosio 204.271,81 dinara, što je zajedno s prijenosom dobitka iz 1934. godine u iznosu od 113.723,29 dinara iznosilo 317.995,10 dinara.[[18]](#footnote-18)

Trend jenjavanja svjetske gospodarske krize koji je jasno zapažen u drugoj polovici 1935. godine nastavio se, nešto bržim tempom i tijekom 1936. godine. To je utjecalo i na poslovanje Banke I. Kreutzer. Čisti dobitak banke za 1936. godinu iznosio je 320.375,60 dinara, što je zajedno s prijenosom dobitka iz 1935. godine u iznosu od 117.995,10 dinara iznosilo 438.370,70 dinara.[[19]](#footnote-19) Godine 1936. činovnici banke bili su: Julije Hirschler, Otilija Girzik, Vera Cerčić, Olga Klinger, Dora Škorić, Ljerka Gross, Darinka Vidic, Evelina Schlesinger, Elza Kraus, a podvornici: Dragutin Pilat, Tomo Vrabec, Vlado Petroci i Franjo Wolf.[[20]](#footnote-20) Banka je imala u svojem vlasništvu dvije nekretnine u Zagrebu, i to kuću na Zrinjevcu br. 14 i kuću u Baštijanovoj ulici br. 5.[[21]](#footnote-21)

Na redovitoj glavnoj skupštini dioničara banke održanoj 29. travnja 1937., jednoglasno su u ravnateljstvo ponovo izabrani dotadašnji članovi ravnateljstva: Ignjat Kreutzer, Slavko Betlheim, Julije Fischer i Franjo Huber. U nadzorni odbor ponovo su izabrani Hermann Huber, Miroslav Schwarz, Miroslav Španić te kao novi član Ferdinand Lustig.[[22]](#footnote-22) Uvidom u poslovanje banke 1937. godine vidljivo je da je i nadalje uživala povjerenje poslovnih prijatelja i drugih štediša. Čisti dobitak banke za 1937. godinu iznosio je 900.815,73 dinara, što je zajedno s prijenosom dobitka iz 1936. godine u iznosu od 88.370,70 dinara iznosilo 989.186,43 dinara.[[23]](#footnote-23)

**4. Osnivanje i djelovanje Trgovačke banke d.d. Zagreb u Kraljevini Jugoslaviji**

Vlasnici dionica banke do smrti Ignjata Kreutzera, predsjednika banke, bili su u jednakim dijelovima: 1. Ignjat Kreutzer, 2. Slavko Belin (Betlheim), 3. Julije Fischer i 4. Franjo Huber. Nakon Kreutzerove smrti (21. ožujka 1938.),[[24]](#footnote-24) njegove dionice kupila su ostala trojica te su na taj način postali vlasnici svih 50.000 dionica. Tada je promijenjen i naziv zavoda.[[25]](#footnote-25) Tako je 30. studenoga 1938. održana izvanredna glavna skupština zavoda, na kojoj je promijenjen dotadašnji naziv banke u novi – Trgovačka banka d.d.[[26]](#footnote-26) Temeljem navedenoga, Okružni sud kao trgovački sud u Zagrebu dao je 19. prosinca 1938. na znanje da je u trgovačkom registru za društvene tvrtke kod Banke I. Kreutzer d.d. u Zagrebu određen upis izmjene naziva tvrtke u Trgovačka banka d.d. Kao novoizabrani član ravnateljstva upisan je Dragan Dujmović, odvjetnik iz Zagreba.[[27]](#footnote-27)

Godine 1938., u vrijeme krupnih međunarodnih političkih događaja, likvidnost zavoda uspješno je sačuvana. Čisti dobitak banke za 1938. godinu iznosio je 681.480,87 dinara, što je zajedno s prijenosom dobitka iz 1937. godine u iznosu od 189.186,43 dinara iznosilo 870.667,30 dinara.[[28]](#footnote-28)

U ljeto 1940. Belin (Betlheim), Fischer i Huber, kao vlasnici svih dionica i kao Židovi, predviđali su nastupajuće događaje u svijetu, kao i pogibelj koja je prijetila Židovima u Europi, pa su se još prije odlaska Franje Hubera u Ameriku (lipanj 1940.) dogovorili da majoritet svojih dionica porazdijele formalno i besplatno na svoje razne poslovne prijatelje nežidove, i to: 1. Dragan Dujmović iz Zagreba (1.200 dionica), 2. Marijan Dujmović iz Zagreba (800 dionica), 3. Jolan Forgač iz Bačke Topole (4.000 dionica), 4. Vladimir Goljevšček iz Zagreba (1.000 dionica), 5. Zvonimir Spalatin iz Zagreba (1.200 dionica), 6. Marija Spalatin iz Zagreba (400 dionica), 7. Pave Stanić iz Kutine (1.000 dionica), 8. Stjepan Vinicky iz Zagreba (500 dionica), 9. Dragan Vražić iz Kutine (600 dionica) i 10. Tomo Kostopeč iz Dubrovnika (15.000 dionica). Sveukupno je podijeljeno 25.700 dionica. Na navedena su imena iste dionice 6. studenoga 1940. kod Odjela za obrt, industriju i trgovinu Banske vlasti i registrirane, a ostatak je bio kod registriranja raspoređen djelomično na same dioničare, a djelomično na njihove rođake također Židove. Sve je to učinjeno s ciljem da se izbjegne eventualnim budućim progonima i zapljeni njihove banke, odnosno da banka i njezino ravnateljstvo s majoritetom nežidovskih dionica može nesmetano poslovati. Zato su početkom 1941. ravnateljstvo i nadzorni odbor banke popunjeni novim osobama.[[29]](#footnote-29)

Spomenuti “podmetnuti dioničari” banke, tzv. *Strohmanni*[[30]](#footnote-30) (njih 26 s ukupno 48.800 dionica) registrirani 6. studenoga 1940. kod Banske vlasti, bili su sljedeći: 1. Slavko Belin (Betlheim), Zagreb (bankovni ravnatelj, rođen u mojsijevoj vjeroispovijesti, a na dan prijave starokatoličke vjeroispovijesti, 2.000 dionica), 2. Vanda Belin (Betlheim), Zagreb (kućanica, rođena u mojsijevoj vjeroispovijesti, a na dan prijave starokatoličke vjeroispovijesti, 2.000 dionica), 3. Stela Marija Belin (Betlheim), Zagreb (kućanica, rođena u mojsijevoj vjeroispovijesti, a na dan prijave starokatoličke vjeroispovijesti, 2.000 dionica), 4. Dragan Dujmović, Zagreb (odvjetnik, rimokatolik, 1.200 dionica), 5. Marijan Dujmović, Zagreb (odvjetnik, rimokatolik, 800 dionica), 6. Slavoljub Deutsch,[[31]](#footnote-31) Zagreb (kućevlasnik, mojsijeve vjeroispovijesti, 3.000 dionica), 7. Julije Fischer, Zagreb (bankovni ravnatelj, mojsijeve vjeroispovijesti, 2.500 dionica), 8. Milka Fischer, Zagreb (kućanica, mojsijeve vjeroispovijesti, 2.000 dionica), 9. Desider Forgač (Fischer), Bačka Topola (mlinar, mojsijeve vjeroispovijesti, 1.000 dionica), 10. Jolan Forgač, Bačka Topola (kućanica, rimokatolkinja, 4.000 dionica), 11. Vladimir Goljevšček, Zagreb (privatni činovnik, rimokatolik, 1.000 dionica), 12. Adolf Huber, Zagreb (umirovljenik, mojsijeve vjeroispovijesti, 1.000 dionica), 13. Franjo Huber, Zagreb (bankovni ravnatelj, mojsijeve vjeroispovijesti, 2.500 dionica), 14. Tomo Kostopeč, Dubrovnik (veletrgovac, rimokatolik, 15.000 dionica), 15. Aleksander Loschitz,[[32]](#footnote-32) Zagreb (odvjetnik, mojsijeve vjeroispovijesti, 600 dionica), 16. Leo Novačić (Neumann), Zagreb (kemičar, rođen u mojsijevoj vjeroispovijesti, a na dan prijave rimokatoličke vjeroispovijesti, 500 dionica), 17. Zvonimir Spalatin, Zagreb (financijsko pravni savjetnik, rimokatolik, 1.200 dionica), 18. Marija Spalatin, Zagreb (kućanica, rimokatolkinja, 400 dionica), 19. Lav Susman, Zagreb (odvjetnik, mojsijeve vjeroispovijesti, 500 dionica), 20. Miroslav Španić (Spitzer), Zagreb (trgovac, mojsijeve vjeroispovijesti, 500 dionica), 21. Pave Stanić, Kutina (odvjetnik, rimokatolik, 1.000 dionica), 22. Lavoslav Steiner, Zagreb (veletrgovac, mojsijeve vjeroispovijesti, 2.000 dionica), 23. Franko Kreutzer, Zagreb (privatnik, rođen u mojsijevoj vjeroispovijesti, a na dan prijave rimokatoličke vjeroispovijesti, 500 dionica), 24. Stjepan Vinicky, Zagreb (trgovac, rimokatolik, 500 dionica), 25. Dragan Vražić, Zagreb (odvjetnički pripravnik, rimokatolik, 600 dionica), 26. Dragutin Schwarz, Zagreb (primarni liječnik, mojsijeve vjeroispovijesti, 500 dionica).[[33]](#footnote-33)

Čisti dobitak banke za 1940. godinu iznosio je 553.291,69 dinara, što je zajedno s prijenosom dobitka iz 1939. godine u iznosu od 576.786 dinara iznosilo 1,130.077,69 dinara. Na dan 31. prosinca 1940. dionička glavnica i nadalje je iznosila 5,000.000 dinara.[[34]](#footnote-34) Istovremeno je tih dana (25. ožujka 1941.) Julije Fischer sa svojom obitelji izbjegao u Palestinu (Jeruzalem).[[35]](#footnote-35)

**5. Djelovanje Trgovačke banke d.d. Zagreb u Nezavisnoj Državi Hrvatskoj**

U svibnju i lipnju 1941. zaplijenila je i oduzela Državna riznica NDH sve dionice Trgovačke banke (njih 23.100) koje su bile registrirane na Židove, i to: 1. Slavko Belin (Betlheim) (2.000), 2. Vanda Belin (Betlheim) (2.000), 3. Stela Belin (Betlheim) (2.000), 4. Slavoljub Deutsch (3.000), 5. Julije Fischer (2.500), 6. Milka Fischer (2.000), 7. Desider Forgač (1.000), 8. Adolf Huber (1.000), 9. Franjo Huber (2.500), 10. Franko Kreutzer (500), 11. Aleksander Loschitz (600), 12. Leo Novačić (Neumann) (500), 13. Lav Susman (500), 14. Miroslav Španić (Spitzer) (500), 15. Miroslav Steiner (2.000) i 16. Dragutin Schwarz (500). Povrh toga, preuzela je Državna riznica i 2.000 dionica od Dragana Dujmovića i Marijana Dujmovića, koji su ih na poziv ustaške vlasti predali. Na taj način NDH je došla do majoriteta od 25.100 dionica banke, a nežidovi su došli u minoritet sa 23.700 dionica.[[36]](#footnote-36)

Nakon toga Ministarstvo narodnoga gospodarstva NDH donijelo je odluku br. 1.099 od 7. lipnja 1941. da se kod Trgovačke banke d.d. Zagreb imenuje nadzorni povjerenik Većeslav Deželić, bankovni činovnik iz Zagreba. Povjerenik je imao pravo nadzora nad cjelokupnim poslovanjem poduzeća. Sve njegove odredbe bile su obvezatne za poduzeće, upravu i namještenike poduzeća.[[37]](#footnote-37)

Dana 13. kolovoza 1941. u Zagrebu je naravnom smrću kod svoje kuće preminuo Slavko Belin (Betlheim).[[38]](#footnote-38) U skladu s okružnicom Državnoga ravnateljstva za gospodarstvenu ponovu br. 35.510 od 19. kolovoza 1941., Trgovačka banka razriješila je 30. kolovoza 1941. *službovni odnos* svojim ne-hrvatskim namještenicima, i to: Julijem Hirschlerom, Evelinom Schlesinger, Ljerkom Gross i Elzom Kraus.[[39]](#footnote-39)

Da se izbjegnu daljnje štetne posljedice i neugodnosti, a po izričitoj želji i prethodnom dogovoru između prvobitnih i pravih vlasnika dionica, Slavka Belina i Julija Fischera, te Adolfa Hubera, oca Franje Hubera, Tomo Kostopeč dao je ponudu NDH i u studenom 1941. za račun pravih dioničara, a s novcem koji su mu dali Slavko Belin i Adolf Huber kupio je od NDH 22.100 dionica[[40]](#footnote-40) uz cijenu od 65 kuna[[41]](#footnote-41) po komadu.[[42]](#footnote-42) Nakon toga je odlukom od 15. studenoga 1941. razriješen dužnosti postavljeni povjerenik, pa je Trgovačka banka mogla nastaviti s radom i uzdržavati svoje staro činovništvo. Time je spriječena namjera NDH da banku fuzionira s nekim ustaškim novčanim zavodom. Kako je NDH izgubila većinski paket dionica, nije više bilo potrebe da Kostopeč otkupljuje nove dionice. Ostalo je još 3.000 dionica registriranih na Slavoljuba Deutscha, koje je Tomo Kostopeč odbio otkupiti, pod dobro mu došlom isprikom da NDH nije u posjedu originalnih dionica. Naime, ustaška vlast u studenom 1941. uistinu i nije efektivno posjedovala navedene dionice.[[43]](#footnote-43)

Zbog ratnih događanja koji su prekinuli normalno poslovanje godine 1941., banka je morala držati veliku raspoloživu gotovinu te sniziti opseg poslovanja. To je znatno umanjilo njezine prihode. Banka je 1941. imala nerazmjerno velike porezne izdatke, a osim toga uslijed poskupljenja života povišene su plaće njezinim namještenicima. Tako je poslovna 1941. godina završila s gubitkom od 729.398,42 kune, što je s prijenosom dobitka iz 1940. u iznosu od 730.077,69 kuna iskazivalo dobitak od 679,27 kuna.[[44]](#footnote-44)

Na redovitoj glavnoj skupštini banke održanoj 12. svibnja 1942., u ravnateljstvo je izabran Krunoslav Franić, arhitekt iz Zagreba, a u nadzorni odbor Ante Vatavuk, trgovac iz Zagreba.[[45]](#footnote-45) Čisti dobitak banke za 1942. godinu iznosio je 394.893,81 kuna, što je zajedno s prijenosom dobitka iz 1941. godine u iznosu od 679,27 kuna iznosilo 395.573,08 kuna.[[46]](#footnote-46)

Svojom odlukom br. 12.165-D-1943. od 10. veljače 1943. Državna riznica NDH poništila je 3.000 dionica Trgovačke banke u vlasništvu Slavoljuba Deutscha iz Zagreba, jer nisu u određenom roku predane Uredu za podržavljeni imetak Ministarstva državne riznice. Ta odluka o poništenju zamjenjivala je poništene dionice dok se ne bi izdale nove. Na temelju te odluke mogla su se provoditi sva prava koja su potjecala iz poništenih dionica.[[47]](#footnote-47) Nakon toga dionice su izričito nuđene Tomi Kostopeču, no on ih ni tada nije htio kupiti, jer ta mala količina nije više mogla smetati normalnomu radu banke. Kostopeču naime nije bilo do toga da uopće kupi dionice te banke za svoju osobnu korist, nego samo to da svojim prijateljima sačuva banku od progona ustaške vlasti. Prema tome, iz svega rečenoga je vidljivo da je cijela stvar od 1940. godine u pogledu registriranja i kupovanja tih dionica bila fingirana, kako bi se banka spasila od ustaške zapljene, a kada prođe ta opasnost i povrate se pravi dioničari, da ih se preda njima, odnosno njihovim zakonitim nasljednicima. Kostopeč, Spalatin, Goljevšček, Vinicky itd. bili su samo tzv. *Strohmanni*, koji su, dok prođe opasnost, nominalno te dionice držali kao svoje.[[48]](#footnote-48)

Kao i proteklih godina, u poslovnoj 1943. godini ravnateljstvu banke u potpunosti je uspjelo održati likvidnost zavoda. Čisti dobitak banke za 1943. godinu iznosio je 342.024,40 kuna, što je zajedno s prijenosom dobitka iz 1942. godine u iznosu od 395.573,08 kuna iznosilo 737.597,48 kuna. Godine 1943. članovi upravnoga odbora banke bili su: Tomo Kostopeč (predsjednik), Miloš Hajdić (podpredsjednik), Stjepan Vinicky i Krunoslav Franić. Istovremeno su članovi nadzornoga odbora bili: Zvonimir Spalatin, Pave Stanić, Vladimir Goljevšček i Ante Vatavuk.[[49]](#footnote-49)

Uslijed ratnih prilika u poslovnoj 1944. godini smanjio se znatno uvoz robe iz inozemstva te je palo potraživanje kredita. Tako je banka imala veliku gotovinu na raspolaganju uz vrlo male kamate, što je osjetljivo umanjilo njezine prihode. Zbog toga je poslovna godina završila s gubitkom od 427.107,48 kuna. Uz prijenos dobitka iz 1943. godine u iznosu od 737.597,48 kuna, poslovna 1944. godina ipak je završila s dobitkom od 310.490 kuna.[[50]](#footnote-50) Prema zadnjoj razmjeri banke u Nezavisnoj Državi Hrvatskoj od 31. prosinca 1944., dionička glavnica iznosila je 5,000.000 kuna.[[51]](#footnote-51)

**6. Likvidacija Trgovačke banke d.d. Zagreb u socijalističkoj Jugoslaviji**

Provedenim izvidima Zemaljske uprave narodnih dobara Federalne države Hrvatske (ZUND) utvrđeno je da su neke dionice Trgovačke banke pod pritiskom vlasti u NDH bile otuđene. Na temelju čl. 2. Odluke AVNOJ-a[[52]](#footnote-52) od 21. studenoga 1944., a u vezi s čl. 4. Zakona o postupanju sa imovinom koju su vlasnici morali napustiti u toku okupacije i imovinom koja im je oduzeta po okupatoru i njegovim pomagačima[[53]](#footnote-53) od 24. svibnja 1945., 25.100 dionica Trgovačke banke, od kojih 22.100 glasećih na Tomu Kostopeča i 3.000 glasećih na Slavoljuba Deutscha,[[54]](#footnote-54) stavljene su 30. kolovoza 1945. odlukom ZUND-a pod privremenu upravu. Za privremenoga upravitelja postavljen je Vlastimil Večera iz Zagreba. On je bio dužan strogo se držati naputaka koja je primao od ZUND-a i od ministarstva kojemu bi imovina bila ustupljena na neposredno poslovno rukovođenje i ekonomsko iskorištavanje.[[55]](#footnote-55)

Dobitak banke iz 1944. od 310.490 kuna prenesen je u 1945. godinu, koji je u prvom polugodištu, uslijed pomanjkanja poslovanja i utrošen, te je stanje zavoda 30. lipnja 1945. pokazalo gubitak od 415.921,61 kunu. Prema tome, zavod za cijelo vrijeme Drugoga svjetskog rata nije gotovo ništa zaradio, nego je dapače izgubio i predratni dobitak od 730.077,69 dinara. Uslijed nerada zavoda te plaćanja beriva činovnika, poreza, prireza i sl., zavod je 30. studenoga 1945. pokazivao gubitak od oko 166.000 dinara.[[56]](#footnote-56) Kako se glavni dioničari Fischer i Huber s jedne strane nisu vratili iz emigracije, a s druge strane još nisu ni javili tadašnjemu ravnateljstvu zavoda svoje namjere, to se isto ravnateljstvo, uviđajući nemogućnost nastavka uspješnoga poslovanja, ozbiljno bavilo mišlju da zaključi likvidaciju. Razlog zbog kojega to već nije bilo napravljeno je taj što je ravnateljstvo ipak čekalo da dobije pristanak za likvidaciju zavoda ili bilo kakvu drugu obavijest od odsutnih glavnih dioničara. Dokaz da se ravnateljstvo ozbiljno bavilo mišlju o likvidaciji taj je što je dan otkaz svim namještenicima osim jednoga ili dvojice, koji su zavodu bili potrebni za provađanje same likvidacije. Osim toga, tadašnje ravnateljstvo nije imalo namjeru tražiti od nadležnoga saveznog Ministarstva financija u Beogradu odobrenje za rad, nego je dapače tražilo kupca za svoju zgradu, za koju se nadalo dobiti oko 2,000.000 dinara,[[57]](#footnote-57) te time provesti likvidacija u najkraćem roku. Jedino je ta aktivna stavka zavoda omogućavala podmirenje njegovih obveza, koje su iznašale približno preko 1,750.000 dinara.[[58]](#footnote-58)

Dana 13. rujna 1945. Trgovačka banka d.d. Zagreb, Zrinski trg br. 14, dostavila je Zemaljskoj upravi narodnih dobara Hrvatske u Zagrebu, Đorđićeva ulica br. 23, podatke o svojoj dioničkoj glavnici i dioničarima, pa i onih koji su bili odsutni i čije je boravište bilo nepoznato. Vlasnici dionica banke (sveukupno 50.000 dionica), i to svaki na 1/3 bili su: 1. nasljednici Slavka Betlheima (Belina), Zagreb, Gajeva ulica br. 51 (16.667 dionica), 2. Julije Fischer, Jeruzalem (od 25. ožujka 1941) (16.667 dionica) i 3. Franjo Huber, New York (od lipnja 1940) (16.666 dionica). Dionice su bile deponirane, umjesto navedenih vlasnika, kod: 1. Hrvatske udružene banke d.d. Zagreb, Ilica br. 3 na ime (polog) Tomo Kostopeč, Dubrovnik (37.100 dionica),[[59]](#footnote-59) 2. Hrvatske zemaljske banke d.d. Zagreb, Jelačićev trg br. 13 u sefu Tomo Kostopeč, Dubrovnik (5.200 dionica),[[60]](#footnote-60) 3. Trgovačke banke d.d. Zagreb, Zrinjevac br. 14 (pohranjene u blagajni) (sveukupno 3.700 dionica) na ime: a) Zvonimir Spalatin, Zagreb (1.200 dionica), b) Marija Spalatin, Zagreb (400 dionica), c) Pavao Stanić,[[61]](#footnote-61) Kutina (1.000 dionica), d) Stjepan Vinicky, Zagreb (500 dionica) i e) Dragan Vražić, Kutina (600 dionica), 4. Vladimira Goljevščeka, Zagreb, Draškovićeva br. 13/IV (1.000 dionica) i 5. bivšega Ureda za podržavljeni imetak Državne riznice NDH, koje dionice (nekad u vlasništvu Slavoljuba Deutscha) su se izgubile, te su poništene (3.000 dionica).[[62]](#footnote-62)

Dana 24. prosinca 1945. održana je u Zagrebu, Zrinjski trg br. 14, sjednica ravnateljstva Trgovačke banke. Od članova ravnateljstva bili su prisutni: Miloš Hajdić, Krunoslav Franić i Stjepan Vinicky. Od članova nadzornoga odbora nazočili su: Vladimir Goljevšček, Zvonimir Spalatin i Ante Vatavuk. Na sjednici je konstatirano da zavod od vremena okupacije nije mogao uspješno poslovati, tako da je od tada do te sjednice izgubio cjelokupni predratni dobitak u već navedenom iznosu od 730.077,69 dinara, te je stvoren gubitak od oko 200.000 dinara. Osim toga, zavod je uslijed ratne inflacije izgubio svu svoju likvidnu gotovinu, osim predratnih državnih papira i zavodske kuće (Zagreb, Zrinjevac br. 14). Kako su svi zavodski veći ulozi, koji su uz veliku pogibelj sačuvani bili moratorni,[[63]](#footnote-63) to su se obveze mogle podmiriti jedino iz prodaje navedene zgrade. S obzirom na navedene prilike, na sjednici je jednoglasno zaključeno da zavod stupi u likvidaciju i da se nadležnomu Ministarstvu financija podnese molba za odobrenje i provedbu iste.[[64]](#footnote-64) U skladu s činjenicom da nije mogla nastaviti s poslovanjem, Trgovačka banka zamolila je 27. prosinca 1945. Odjel za novčarska poduzeća Ministarstva financija Federalne Hrvatske u Zagrebu da od saveznoga ministarstva isposluje potrebno odobrenje za likvidaciju, te da ih se, u vezi te likvidacije i Rješenja o reviziji dozvola za rad privatnih kreditnih ustanova,[[65]](#footnote-65) oslobodi od dužnosti podnošenja molbe za reviziju odobrenja njezina rada.[[66]](#footnote-66)

Odjel za kreditne ustanove Ministarstva financija Narodne Republike Hrvatske proslijedio je 6. ožujka 1946. navedeni podnesak Trgovačke banke Bankovno valutnomu odjeljenju saveznoga Ministarstva financija u Beogradu. Odjel za kreditne ustanove u svojem dopisu potvrđuje da je uprava banke sama zaključila prijelaz u likvidaciju zbog pretrpljenih gubitaka u vrijeme rata. Uslijed toga te s obzirom na činjenicu da je zavod bio sasvim mala ustanova, koja prema novouspostavljenom socijalističkom kreditnom sustavu[[67]](#footnote-67) nije mogla uspješno djelovati, predloženo je Ministarstvu u Beogradu da se banka stavi u likvidaciju, kako je to i sama zatražila.[[68]](#footnote-68)

Zaključkom ravnateljstva Trgovačke banke d.d. od 6. srpnja 1946., a temeljem rješenja Ministarstva financija FNRJ br. 18.374 od 21. listopada 1946. odlučeno je da se Trgovačka banka d.d. u Zagrebu – Zrinjski trg br. 14 likvidira, te su ujedno postavljena tri člana likvidacijskoga odbora. Uslijed toga, likvidatori su pozvali sve vjerovnike i dužnike da u roku od mjesec dana od objave toga poziva prijave svoje tražbine, odnosno dugove likvidacijskomu odboru na adresu: Trgovačka banka d.d. u likvidaciji, Zagreb, Zrinjski trg br. 14. Vjerovnici i dužnici imali su pravo da u roku od mjesec dana od objave toga poziva provjere svoje tražbine, odnosno dugove. Po izmaku toga roka knjiženja banke smatrana su vjerodostojnima, po propisima čl. 7. toč. 2. Pravilnika o postupku likvidacije privatnih kreditnih poduzeća.[[69]](#footnote-69)

Okružni narodni sud za grad Zagreb objavio je 8. studenoga 1946. u svojem trgovačkom registru za društvene tvrtke da je, u smislu rješenja Ministarstva financija FNRJ VII. br. 18.374 od 21. listopada 1946. upisana likvidacija Trgovačke banke d.d. u Zagrebu. Za likvidatore su imenovani: Branko Gavrilović, činovnik podružnice Državne investicione banke u Zagrebu, kao predsjednik likvidacijskoga odbora i predstavnik Ministarstva financija FNRJ, Dora Škorić, činovnica Trgovačke banke kao predstavnica te banke, te Juraj Jurjević, činovnik kod Odjela za narodnu imovinu Predsjedništva Vlade kao predstavnik ulagača te banke. Istovremeno je brisano dotadašnje ravnateljstvo u sastavu: Tomo Kostopeč, trgovac iz Dubrovnika, Miloš Hajdić, odvjetnik iz Zagreba, Stjepan Vinicky, trgovac iz Zagreba, Krunoslav Franić, graditelj iz Zagreba, i Cvjetko Galić, bankovni direktor iz Zagreba, ujedno i prokurist.[[70]](#footnote-70)

Prema podatcima iz kraja 1946., namještenici Trgovačke banke bili su: Otilija Girzik (knjigovotkinja), Vera Cerčić (knjigovotkinja), Olga Seidl (likvidatorica), Dora Škorić (opunomoćenica), Darinka Vuković (dopisnica), Tomo Vrabec (podvornik) i Franjo Wolf (podvornik).[[71]](#footnote-71)

U smislu propisa Pravilnika o postupku likvidacije privatnih kreditnih poduzeća, likvidatori Trgovačke banke položili su 8. lipnja 1948. filijali u Zagrebu Državne investicione banke iznos od 8.700 dinara preostale gotovine nakon likvidacije banke. Gotovina je trebala pripasti vlasnicima dionica (Slavko Belin, Julije Fischer i Franjo Huber). Kako se u propisanom roku nitko od vlasnika nije prijavio za registraciju dionica, iste su registrirane u korist FNRJ, pa se isplata vlasnicima dionica mogla izvršiti po propisu čl. 17. navedenoga Pravilnika[[72]](#footnote-72) poslije isteka jedne godine od dana brisanja kreditnoga zavoda.[[73]](#footnote-73)

Dana 9. lipnja 1948. Likvidacijski odbor Trgovačke banke podnio je Ministarstvu financija u Zagrebu izvještaj o završetku likvidacije s danom 8. lipnja. Po podnesenoj završnoj bilanci s danom 1. siječnja 1948. iskazan je iznos od 169.199 dinara u korist dioničara, ali kako je naknadno proveden otpis od 99.900 dinara, taj se je iznos smanjio.[[74]](#footnote-74) Budući da je likvidacija banke bila dovršena, Ministarstvo financija NRH razriješilo je 14. lipnja 1948. Likvidacijski odbor povjerene mu dužnosti.[[75]](#footnote-75)

Nakon dovršene likvidacije Okružni sud za grad Zagreb objavio je 28. lipnja 1948. brisanje iz trgovačkoga registra Trgovačke banke d.d. u likvidaciji Zagreb. Poslovne knjige banke trebale su biti pohranjene tamo gdje to odredi Ministarstvo financija.[[76]](#footnote-76)

**7. Zaključak**

Cilj je ovoga rada prikaz ustroja, poslovanja i likvidacije Trgovačke banke d.d. Zagreb, odnosno njezinih prednika u vremenskom periodu 1912.-1948. Zavod je osnovan 1912. pod nazivom Bankovno komanditno društvo I. Kreutzer i drug u Zagrebu. Društvo se je bavilo svim bankovnim i mjenjačkim poslovima, te vođenjem glavnoga zastupstva osiguravajućega društva The Gresham iz Londona. Društvo je postojalo do 1920., kada ga je preuzela novoosnovana Banka I. Kreutzer d.d. u Zagrebu. Godine 1938. zavod je preimenovan u Trgovačka banka d.d. Zagreb. Bavila se je svim bankovnim i štedioničkim poslovima. Ustroj, poslovanje i likvidaciju komanditnih i dioničkih društava na našem prostoru detaljno je regulirao Trgovački zakon, donesen 16. svibnja 1875. godine. U vrijeme velike svjetske ekonomske krize glavni cilj i poslovno načelo rukovodstva banke bila je puna likvidnost zavoda, tako da je banka poslovala s financijskim dobitkom. Banka je do rata bila u stopostotnom vlasništvu Židova. U ljeto 1940., predviđajući buduće nemile događaje, dioničari banke formalno su i besplatno svojim poslovnim prijateljima nežidovima podijelili majoritet svojih dionica. Rukovodili su se idejom da spase banku od eventualne buduće zapljene, a kada prođe ta opasnost i povrate se pravi dioničari, da se dionice predaju njima, odnosno njihovim zakonitim nasljednicima. Nakon što je u svibnju i lipnju 1941. NDH došla do majoriteta dionica Trgovačke banke, zaplijenivši sve dionice koje su bile registrirane na Židove, postavljen je od strane države nadzorni povjerenik banke. No, u dogovoru s prvobitnim i pravim vlasnicima banke, na njihov račun te s novcem koji su mu oni dali, Tomo Kostopeč, kao njihov poslovni prijatelj, u studenom je 1941. kupio od NDH 22.100 dionica. Na taj način NDH je izgubila majoritet dionica te je razriješen dužnosti postavljeni povjerenik. Tijekom rata poslovanje banke bilo je otežano, tako da je do kraja 1945. stvoren gubitak od oko 200.000 dinara. Uslijed toga, te s obzirom na činjenicu da je zavod bio sasvim mala ustanova, koja prema novouspostavljenom socijalističkom bankovno-kreditnom sustavu nije mogla uspješno djelovati, te s obzirom na plansku likvidaciju privatnih novčarskih zavoda, ravnateljstvo banke odlučuje se je na likvidaciju, što je 1946. nadležno Ministarstvo financija i potvrdilo. Likvidacija Trgovačke banke završena je 1948. godine. Govoreći o samom kraju Trgovačke banke, možemo zaključiti da ju je u socijalističkoj Jugoslaviji, bez obzira za njezino dotadašnje poslovanje te trud i rizik poslovnih prijatelja da spase banku od ustaške zapljene, zadesila sudbina svih privatnih novčarskih zavoda. Naime, nova se jugoslavenska socijalistička vlast, na čelu s Komunističkom partijom Jugoslavije, gradeći novo društveno uređenje, odlučila za nacionalizaciju sredstava za proizvodnju, stvaranje državnoga vlasništva te izgradnju administrativno-centralističkoga sustava upravljanja društvenim poslovima, osobito privredom. Otpočeo je proces likvidacije svih oblika privatnoga vlasništva. Likvidacija Trgovačke banke, kao i svih ostalih privatnih novčarskih zavoda, jednostavno se nije mogla izbjeći.

**POPIS IZVORA**

**Arhivsko gradivo**

*Hrvatski državni arhiv*

HR-HDA-152. Savska financijska direkcija (SFD).

HR-HDA-215. Ministarstvo državne riznice NDH (MDR NDH).

HR-HDA-313. Zemaljska uprava narodnih dobara Narodne Republike Hrvatske (ZUND).

HR-HDA-620. Služba likvidacije starih poslova centrale Narodne banke Jugoslavije u Zagrebu (SLSP, CNBJZ).

**Službena glasila i tisak**

*Narodne novine* (Zagreb), 1897, 1912, 1920, 1938, 1941, 1946, 1948.

*Sbornik zakonah i naredabah valjanih za kraljevinu Hrvatsku i Slavoniju* (Zagreb), 1877.

*Službene novine* (Beograd), 1922.

*Službeni list* (Beograd), 1945-1946, 1948.

**Literatura**

“Bettelheim, Slavko (Belin).” U *Židovski biografski leksikon: Radna verzija*, ur. Ivo Goldstein. Pristupljeno 26. kolovoza 2019. http://zbl.lzmk.hr/?p=1958.

“Deutsch, Slavoljub.” U *Židovski biografski leksikon: Radna verzija*, ur. Ivo Goldstein. Pristupljeno 26. kolovoza 2019. http://zbl.lzmk.hr/?p=3100.

“Fischer, Julije.” U *Židovski biografski leksikon: Radna verzija*, ur. Ivo Goldstein. Pristupljeno 26. kolovoza 2019. http://zbl.lzmk.hr/?p=3357.

“Huber, Franjo.” U *Židovski biografski leksikon: Radna verzija*, ur. Ivo Goldstein. Pristupljeno 26. kolovoza 2019. http://zbl.lzmk.hr/?p=480.

“Kreutzer, Ignatz (Vatroslav).” U *Židovski biografski leksikon: Radna verzija*, ur. Ivo Goldstein. Pristupljeno 26. kolovoza 2019. http://zbl.lzmk.hr/?p=929.

“Loschitz, Aleksandar (Lošic, Aleksander).” U *Židovski biografski leksikon: Radna verzija*, ur. Ivo Goldstein. Pristupljeno 26. kolovoza 2019. http://zbl.lzmk.hr/?p=1111.

“Pollak, Oto (Oton).” U *Židovski biografski leksikon: Radna verzija*, ur. Ivo Goldstein. Pristupljeno 26. kolovoza 2019. http://zbl.lzmk.hr/?p=1645.

Hurm, Antun. *Njemačko-hrvatski ili srpski rječnik: s gramatičkim podacima i frazeologijom*. Zagreb: Školska knjiga, 1974.

Klaić, Bratoljub. *Rječnik stranih riječi: Tuđice i posuđenice*. Zagreb: Nakladni zavod Matice Hrvatske, 2001.

Kolar-Dimitrijević, Mira. *Povijest novca u Hrvatskoj od 1527. do 1941. godine*. Zagreb: Hrvatska narodna banka, 2013.

Lajnert, Siniša. “Arhivistički prikaz sustava bankovno-novčarskih institucija u Hrvatskoj do likvidacije privatnih kreditnih poduzeća (1846-1949).” Doktorski rad, Sveučilište u Zagrebu, 2008.

Lajnert, Siniša. “Jastrebarska dionička štedionica u Jastrebarskom: ustroj, djelovanje i likvidacija (1894-1948).” *Arhivski vjesnik* 58 (2015): str. 121-174.

Tomašević, Jozo. *Novac i kredit*. Zagreb: vlastito izdanje, 1938.

Wolf, Ivan. *Rječnik njemačko-hrvatski, hrvatsko-njemački: s njemačkom gramatikom*. Split: Marjan tisak, 2006.

Summary

**THE MERCHANT BANK LTD. IN ZAGREB (1912-1948)**

The paper deals with the structure, business and liquidation of the Merchant Bank Ltd. in Zagreb during the period from 1912 when it was founded under the title The I. Kreutzer and Co. Bank Limited Partnership in Zagreb, the transformation of the establishment into a stock company entitled the I. Kreutzer Ltd. Bank in Zagreb in 1920, another change of the firm’s title in 1938 to The Merchant Bank Ltd. until 1948 when its liquidation was finished. At the time of the Great Depression the bank management’s main goal and business principle was the full solvency of the establishment; hence, up until the beginning of the Second World War the bank did business with profit. The following shareholders had equal shares: 1. Ignjat Kreutzer, 2. Slavko Betlheim (Belin), 3. Julije Fisher and 4. Franjo Huber. After Kreutzer died in 1938, the other three bought his shares. In the summer of 1940, Betlheim (Belin) Fischer and Huber, both as owners of all the shares and as Jews, predicted the upcoming events in the world, as well as the peril threatening to Jews in Europe and so they made an agreement to divide the majority of their shares formally and free of charge between their various gentile business friends, namely, 1. Dr. Dragan Dujmović from Zagreb, 2. Dr. Marijan Dujmović from Zagreb, 3. Jolan Forgač from Bačka Topola, 4. Dr. Vladimir Goljevšček from Zagreb, 5. Zvonimir Spalatin from Zagreb, 6. Marija Spalatin from Zagreb, 7. Dr. Pave Stanić from Kutina, 8. Stjepan Vinicky from Zagreb, 9. Dragan Vražić from Kutina and 10. Tomo Kostopeč from Dubrovnik. The total of 25 700 shares had been divided. The latter had been registered to the aforementioned names on 6 November 1940, while the rest was distributed among the same shareholders during the registration and partly also among their Jewish cousins. All this was done in order to avoid the possible future persecutions and the confiscation of their bank i.e. to keep the bank and its management with the majority of the gentile shares in business without difficulties. In May and June 1941 the Treasury of the Independent State of Croatia confiscated and took away all the shares registered to Jews. In that way the state acquired the majority of the bank’s shares and set up its own supervisory commissioner in the establishment. In order to avoid further harmful consequences and embarrassments, and according to the express wish and previous agreement between the original and real share owners, Slavko Belin and Julije Fischer, as well as Adolf Huber, father of Franjo Huber, Timo Kostopeč made an offer to the Independent State of Croatia and in November 1941 on behalf of the real shareholders, with the money given to him by Slavko Belin and Adolf Huber, he bought off from the state 22 100 shares. Afterwards, according to the decision from 15 November 1941 the appointed commissioner was relieved, and so the Merchant Bank could continue with its activity. By the end of 1945 the management of the Merchant Bank concluded that the establishment was unable to successfully do business since war broke out, hence, its entire pre-war gain was lost at that time, with a loss of circa 200 000 dinars. Also, due to the war-related inflation the establishment lost all its solvent cash, apart from the pre-war state treasury bills and bonds, as well as the establishment’s house (in Zagreb, at no. 14 Zrinjevac). Due to the circumstances, the management unanimously concluded that the establishment will initiate the liquidation and that the application is submitted to the authorized Ministry of Finance for its approval and implementation. Because of that and due to the fact that the establishment was a very small institution that according to the newly-founded socialist credit system could not successfully do business, its liquidation was set in 1946 and it was terminated after two years.

***Keywords:*** *the I. Kreutzer and Co. Bank Limited Partnership in Zagreb; the I. Kreutzer Ltd. Bank in Zagreb; The Merchant Bank Ltd. in Zagreb, gain and loss; shareholders; liquidation; 1912-1948*

Translated by Marijan Bosnar

1. Kr. sudbeni stol kao trgovački sud u Zagrebu upisao je 31. prosinca 1896. podružnicu za Hrvatsku i Slavoniju u Zagrebu pod nazivom: Glavno odpravničtvo osiguravajućeg družtva za život The Gresham za Hrvatsku i Slavoniju. Glavni nastan bio je u Londonu. Društvo je postojalo od 17. srpnja 1848. Pravni odnosi temeljeni su na Zakonu o društvima iz 1862. Usp. Upisi tvrdkah, NN 23/1897 (upis Glavnoga odpravničtva u trgovački registar). [↑](#footnote-ref-1)
2. Ignatz (Vatroslav) Kreutzer, bankar (Zagreb ?, 1870. – Zagreb, 21. ožujka 1938.), vlasnik banke Kreutzer u Zagrebu.“Kreutzer, Ignatz (Vatroslav),” u *Židovski biografski leksikon: Radna verzija*, ur. Ivo Goldstein, pristupljeno 26. kolovoza 2019., http://zbl.lzmk.hr/?p=929. [↑](#footnote-ref-2)
3. Upisi tvrdka, NN 85/1912 (upis Bankovno komanditnoga društva I. Kreutzer i drug u trgovački registar). [↑](#footnote-ref-3)
4. Trgovački zakon, SZN 44/1877. [↑](#footnote-ref-4)
5. Temeljem važećega Trgovačkog zakona iz 1875., dioničarska društva osnivana su s glavnicom koja je bila unaprijed ustanovljena i sastojala se od dionica (cijelih ili rastavljenih na dijelove) opredijeljenoga broja i jednake vrijednosti. Pri takvim društvima vlasnici dionica jamčili su samo do iznosa svojih dionica. Dionička društva smatrana su osnovanima kada im je glavnica bila osigurana, kada su pravila društva bila utanačena i kada je društvo zabilježeno u registar trgovačkih tvrtki. Sva prava koja su dioničarima pripadala u vezi s društvenim poslovima provodio je skup dioničara na glavnoj skupštini. Poslovima dioničarskoga društva upravljalo je ravnateljstvo, koje se sastojalo od jedne ili više osoba izabranih između dioničara ili drugih osoba. Postojao je i nadzorni odbor, koji je bio sastavljen barem iz tri člana. Odbor je kontrolirao vođenje poslova društva u svim granama. Bio je dužan ispitivati godišnje račune i bilancu, kao i prijedloge razdiobe dobitka i o tome svake godine predložiti izvješće glavnoj skupštini (skup svih dioničara). Bez toga izvješća glavna skupština nije mogla donijeti valjane zaključke u vezi s razdiobom dobitka. Usp. Trgovački zakon, SZN 44/1877; Siniša Lajnert, “Jastrebarska dionička štedionica u Jastrebarskom: ustroj, djelovanje i likvidacija (1894-1948),” *Arhivski vjesnik* 58 (2015): 122-123. [↑](#footnote-ref-5)
6. Slavko Bettelheim (Belin), bankar (Kutina, 1868 – ?, 1941.-1945.), Josipov sin. Bio je 20 godina ravnatelj Pučke štedionice d.d., prve novčarske kuće osnovane u Kutini 1895. godine. U promet je uveo i kutije za štednju, koje su se mogle nabaviti za pet kruna. Ne zna se kad se doselio u Zagreb, gdje je pred Drugi svjetski rat bio ravnatelj Trgovačke banke d.d. u Gajevoj ulici. Stradao je na nepoznatom mjestu. “Bettelheim, Slavko (Belin),” u *Židovski biografski leksikon: Radna verzija*, ur. Ivo Goldstein, pristupljeno 26. kolovoza 2019., http://zbl.lzmk.hr/?p=1958. [↑](#footnote-ref-6)
7. Oto (Oton) Pollak (Zagreb, 21. siječnja 1899. – ?), pravnik i židovski aktivist. Sa suprugom Rifkom rođ. Musafia imao je kćer Dinu (Zagreb ?, 1938.). Doktorirao je temeljem rigoroza na Pravnom fakultetu u Zagrebu 1923. godine. Ovlaštenje za obavljanje odvjetničkoga zvanja dobio je 1927. od Ministarstva pravosuđa, a od 1928. imao je odvjetnički ured u Gundulićevoj ulici u Zagrebu. Bio je član Udruženja općih cionista u Jugoslaviji, osnovanoga 1935. godine. Nakon uspostave NDH uhićen je početkom lipnja 1941. u skupini zagrebačkih odvjetnika i zatočen u Kerestincu, no pušten je već 6. lipnja 1941. Prijavio je imovinu. Daljnja sudbina nepoznata. “Pollak, Oto (Oton),” u *Židovski biografski leksikon: Radna verzija*, ur. Ivo Goldstein, pristupljeno 26. kolovoza 2019. http://zbl.lzmk.hr/?p=1645. [↑](#footnote-ref-7)
8. Upisi tvrdka, NN 189/1920 (upis Banke I. Kreutzer d.d. u trgovački registar). [↑](#footnote-ref-8)
9. HR-HDA-152. SFD, dosje Banka I. Kreutzer d.d. Zagreb, Pravila banke odobrena 29. srpnja 1920. od strane Kr. sudbenog stola u Zagrebu (kut. 303). [↑](#footnote-ref-9)
10. HR-HDA-215. MDR NDH, dosje Trgovačka banka d.d. Zagreb, izvještaj Trgovačke banke od 21. kolovoza 1942., 28039/1942 (kut. 285). [↑](#footnote-ref-10)
11. Upisi tvrdka, NN 246/1920 (upis brisanja Bankovnoga i komanditnoga društva I. Kreutzer u trgovačkom registru). [↑](#footnote-ref-11)
12. Temeljem Zakona od 31. prosinca 1921., za novčanice Austro-Ugarske banke koje su primljene kao nacionalni novac, s time što su žigosane pa zatim markirane i koje su potom zamijenjene za krunsko-dinarske novčanice u odnosu 4 markirane krune za 1 dinar, utvrđen je kao stalan i konačan odnos kruna prema dinarskoj novčanici: 4 krune za 1 dinar, po kojem je zamjena i provedena. Usp. Zakon o konačnom odnosu krunske novčanice prema dinarskoj, SN 238/1922. Tako je dotadašnja uplaćena dionička glavnica banke od 12,000.000 kruna preinačena na 3,000.000 dinara. [↑](#footnote-ref-12)
13. HR-HDA-313. ZUND, dosje br. 377: Trgovačka banka d.d. Zagreb, izvještaj Vlastimila Večere, nadzornoga delegata Ministarstva financija pri Trgovačkoj banci d.d. Zagreb upućen 1. prosinca 1945. Odjelu za novčarska poduzeća Ministarstva financija Federalne države Hrvatske, 25148/1945 (kut. 440). [↑](#footnote-ref-13)
14. Julije Fischer (? – ?), bankar i židovski aktivist. Djelovao je kao direktor i član ravnateljstva Trgovačke banke d.d. Bio je istaknuti član “Lože Zagreb 1090” nezavisnoga židovskoga reda Bnei Brit te jedan od 25 izaslanika zagrebačke lože nazočan na inauguraciji jugoslavenske Velike lože Bnei Brit 1935. sa sjedištem u Beogradu. Bio je predsjednik lože u Zagrebu 1936.-1937. “Fischer, Julije,” u *Židovski biografski leksikon: Radna verzija*, ur. Ivo Goldstein, pristupljeno 26. kolovoza 2019., http://zbl.lzmk.hr/?p=3357. [↑](#footnote-ref-14)
15. Franjo Huber (?, oko 1888. – Zagreb ?, 17. veljače 1975.), bankar. U međuratnom razdoblju bio je ravnatelj banke I. Kreutzer u Zagrebu te istaknuti član “Lože Zagreb 1090” nezavisnoga židovskoga reda Bnei Brit (jedan od 25 izaslanika zagrebačke lože nazočan na inauguraciji jugoslavenske Velike lože Bnei Brit 1935. sa sjedištem u Beogradu). “Huber, Franjo,” u *Židovski biografski leksikon: Radna verzija*, ur. Ivo Goldstein, pristupljeno 26. kolovoza 2019., http://zbl.lzmk.hr/?p=480. [↑](#footnote-ref-15)
16. HR-HDA-313. ZUND, dosje br. 377: Trgovačka banka d.d. Zagreb, izvještaj Vlastimila Večere, nadzornoga delegata Ministarstva financija pri Trgovačkoj banci d.d. Zagreb upućen 1. prosinca 1945. Odjelu za novčarska poduzeća Ministarstva financija Federalne države Hrvatske, 25148/1945 (kut. 440). [↑](#footnote-ref-16)
17. O bankovno-novčarskom sustavu u Hrvatskoj te o svjetskoj ekonomskoj krizi usp. Jozo Tomašević, *Novac i kredit* (Zagreb: vlastito izdanje, 1938); Mira Kolar-Dimitrijević, *Povijest novca u Hrvatskoj od 1527. do 1941. godine* (Zagreb: Hrvatska narodna banka, 2013); Siniša Lajnert, “Arhivistički prikaz sustava bankovno-novčarskih institucija u Hrvatskoj do likvidacije privatnih kreditnih poduzeća (1846-1949),” (doktorski rad, Sveučilište u Zagrebu, 2008). Bitan izvor za istraživanje te analizu bankovno-novčarskoga sustava i društveno-političkoga konteksta predstavljaju godišnja poslovna izvješća novčarskih zavoda napisana za glavne skupštine dioničara. Usp. HR-HDA-152. SFD; HR-HDA-215. MDR NDH. [↑](#footnote-ref-17)
18. HR-HDA-152. SFD, dosje Banka I. Kreutzer d.d. Zagreb, izvještaj ravnateljstva banke od 10. veljače 1936. za glavnu skupštinu dioničara, glavna razmjera za godinu 1935. (kut. 303). [↑](#footnote-ref-18)
19. HR-HDA-152. SFD, dosje Banka I. Kreutzer d.d. Zagreb, izvještaj ravnateljstva banke od 20. veljače 1937. za glavnu skupštinu dioničara (kut. 303). [↑](#footnote-ref-19)
20. HR-HDA-152. SFD, dosje Banka I. Kreutzer d.d. Zagreb, iskaz isplaćenih beriva u god. 1936. (kut. 303). [↑](#footnote-ref-20)
21. HR-HDA-152. SFD, dosje Banka I. Kreutzer d.d. Zagreb, iskaz prihoda od zgrada za god. 1936. (kut. 303). [↑](#footnote-ref-21)
22. HR-HDA-152. SFD, dosje Banka I. Kreutzer d.d. Zagreb, zapisnik redovite glavne skupštine dioničara Banke I. Kreutzer od 29. travnja 1937. (kut. 303). [↑](#footnote-ref-22)
23. HR-HDA-152. SFD, dosje Banka I. Kreutzer d.d. Zagreb, izvještaj ravnateljstva banke od 20. siječnja 1938. za glavnu skupštinu dioničara (kut. 303). [↑](#footnote-ref-23)
24. Datum smrti Ignjata Kreutzera, predsjednika banke spominje se u: HR-HDA-152. SFD, dosje Trgovačka banka d.d. Zagreb, izvještaj ravnateljstva banke od 3. veljače 1939. za glavnu skupštinu dioničara (kut. 661). [↑](#footnote-ref-24)
25. HR-HDA-313. ZUND, dosje br. 377: Trgovačka banka d.d. Zagreb, izvještaj Trgovačke banke upućen 11. kolovoza 1945. Vlastimilu Večeri, delegatu Trgovačke banke, 7172/1945; izvještaj Vlastimila Večere, nadzornoga delegata Ministarstva financija pri Trgovačkoj banci d.d. Zagreb upućen 1. prosinca 1945. Odjelu za novčarska poduzeća Ministarstva financija Federalne države Hrvatske, 25.148/1945 (kut. 440). [↑](#footnote-ref-25)
26. HR-HDA-152. SFD, dosje Trgovačka banka d.d. Zagreb, izvještaj ravnateljstva banke od 3. veljače 1939. za glavnu skupštinu dioničara (kut. 661). Iz dokumenata se nije mogao iščitati razlog promjene naziva banke. [↑](#footnote-ref-26)
27. Promjene, NN 292/1938 (upis izmjene pravila Banke I. Kreutzer u trgovačkom registru). [↑](#footnote-ref-27)
28. HR-HDA-152. SFD, dosje Trgovačka banka d.d. Zagreb, izvještaj ravnateljstva banke od 3. veljače 1939. za glavnu skupštinu dioničara (kut. 661). [↑](#footnote-ref-28)
29. HR-HDA-313. ZUND, dosje br. 377: Trgovačka banka d.d. Zagreb, izvještaj Trgovačke banke upućen 11. kolovoza 1945. Vlastimilu Večeri, delegatu Trgovačke banke, 7172/1945; izvještaj Vlastimila Večere, nadzornoga delegata Ministarstva financija pri Trgovačkoj banci d.d. Zagreb upućen 1. prosinca 1945. Odjelu za novčarska poduzeća Ministarstva financija Federalne države Hrvatske, 25148/1945 (kut. 440). Novi članovi ravnateljstva i nadzornoga odbora izabrani su na redovitoj glavnoj skupštini banke od 28. ožujka 1941. U ravnateljstvo su izabrani Miloš Hajdić, odvjetnik iz Zagreba, Tomo Kostopeč, predsjednik Dubrovačke vjeresijske banke i predsjednik Trgovačke komore u Dubrovniku, Lavoslav Steiner, veletrgovac iz Zagreba i Stjepan Vinicky, trgovac iz Zagreba. U nadzorni odbor izabrani su Zvonimir Spalatin, financijski zastupnik iz Zagreba, Vladimir Goljevšček, činovnik iz Zagreba i Pave Stanić, odvjetnik iz Kutine. Usp. HR-HDA-152. SFD, dosje Trgovačka banka d.d. Zagreb, zapisnik redovite glavne skupštine od 28. ožujka 1941. (kut. 661). [↑](#footnote-ref-29)
30. Prema njemačko-hrvatskom rječniku, termin *Strohmann* označava: 1. strašilo od slame odnosno 2. podmetnutu ličnost. Usp. Ivan Wolf, *Rječnik njemačko-hrvatski, hrvatsko-njemački: s njemačkom gramatikom* (Split: Marjan tisak, 2006), s. v. Strohmann. Preciznije rečeno, termin označava podmetnutu osobu koja daje samo ime. Usp. Antun Hurm, *Njemačko-hrvatski ili srpski rječnik: s gramatičkim podacima i frazeologijom* (Zagreb: Školska knjiga, 1974), s. v. Strohmann. U ovom slučaju riječ je o “podmetnutim dioničarima”, koji su figurirali kao tzv. “slamnati ljudi” (*Strohmann, homme de paille*), posrednici koji su gurnuti u prvi plan, a zamišljeno je da faktično uistinu vuku sve konce Belin (Betlheim), Fischer i Huber, kao pravi vlasnici dionica. Zemaljska uprava narodnih dobara NRH u svojem popisu dioničara od 30. listopada 1945., koji je istovjetan popisu Banske vlasti od 6. studenoga 1940., koristi izraz “dioničari podmetnici (Strohmanni)”. Usp. HR-HDA-313. ZUND, dosje br. 377: Trgovačka banka d.d. Zagreb, popis dioničara podmetnika (Strohmanna) dne 31. prosinca 1940. registriranih kod Banske vlasti 6. studenoga 1940., 30. listopada 1945. (kut. 440). [↑](#footnote-ref-30)
31. Slavoljub Deutsch (Pečuh, 17. siječnja 1873. – Auschwitz ?, 1942. ili 1943.), gospodarstvenik i židovski aktivist, Ignatzov sin. Do 1892. živio je u Sarajevu, odakle se odselio u Zemun, a u Zagreb je došao vjerojatno sredinom 1920-ih. U međuratnom razdoblju bio je suvlasnik tvornice kandita i čokolade Union u Zagrebu, no svoj je dio prodao prije uspostave NDH, a mjenice uknjižio na ime supruge Serafine kao suvlasnice četverokatne kuće u Preradovićevoj ulici. U Beogradu je posjedovao šesterokatnicu u Skadarskoj ulici, a u Zagrebu je, također sa suprugom, bio upisan kao vlasnik jednokatnice u Vončininoj ulici. Bio je istaknuti član “Lože Zagreb 1090”, nezavisnoga židovskoga reda Bnei Brit te jedan od 25 izaslanika zagrebačke lože nazočan na inauguraciji jugoslavenske Velike lože Bnei Brit 1935. sa sjedištem u Beogradu. U drugoj polovici 1930-ih bio je predsjednik društva Židovska bolnica, koje je trebalo organizirati izgradnju židovske bolnice u Zagrebu, no projekt nikada nije bio izveden. Po uspostavi NDH sa suprugom je preuzeo židovski znak. God. 1942. ili 1943. uhićeni su i deportirani, najvjerojatnije u Auschwitz. “Deutsch, Slavoljub,” u *Židovski biografski leksikon: Radna verzija*, ur. Ivo Goldstein, pristupljeno 26. kolovoza 2019., http://zbl.lzmk.hr/?p=3100. [↑](#footnote-ref-31)
32. Aleksandar Loschitz (Aleksander Lošić) (Baja, 2. ožujka 1876. – Zagreb, 17. kolovoza 1945.), pravnik, sin Vilima. Gimnaziju je završio u Vinkovcima, a pravo diplomirao u Zagrebu. Od 1908. vodio je odvjetnički ured u Preradovićevoj ulici u Zagrebu te s Draganom Dujmovićem zastupao Praštedionicu. Bio je član nadzornoga odbora Zagrebačke dioničke tvornice papira i tvornice Golub d.d. te član ravnateljstva Lipa Mill d.d. Posjedovao je veći broj dionica u Hrvatskoj katoličkoj banci, Jugoslavenskoj udruženoj banci, Prvoj hrvatskoj obrtnoj banci, Hrvatskoj dioničkoj štedionici u Vukovaru i Trgovačkoj banci Zagreb, dionice tvornice Rosankowski i dr. te Tvornice papira d.d. Bio je u mješovitom braku s Tinkom (?, oko 1883. – Zagreb, 25. studenoga 1928.). Po uspostavi NDH upisan je u Kartoteku židovskoga znaka, no čini se da znak nije preuzeo. U srpnju 1941. prešao je na katoličanstvo, a u kolovozu zatražio arijska prava. U rujnu 1941. još je radio kao odvjetnik, u podnesku ustaškomu redarstvu navodi da je 9. rujna pred Sudbenim stolom u Zagrebu bio imenovan braniteljem u kaznenom predmetu pred Senatom, gdje nije zgodno nositi židovski znak pa moli da ga se oslobodi nošenja. Na nepoznat način preživio je rat. “Loschitz, Aleksandar (Lošic, Aleksander),” u *Židovski biografski leksikon: Radna verzija*, ur. Ivo Goldstein, pristupljeno 26. kolovoza 2019., http://zbl.lzmk.hr/?p=1111. [↑](#footnote-ref-32)
33. HR-HDA-313. ZUND, dosje br. 377: Trgovačka banka d.d. Zagreb, popis dioničara Trgovačke banke d.d. Zagreb, 6. studenoga 1940., 7172/1945 (kut. 440). Taj popis od 6. studenoga 1940. koji se nalazi sačuvan u gradivu ZUND-a sadrži sljedeće stavke: tekući broj, ime i prezime s naznakom ranijega imena, zanimanje, državljanstvo, narodnost, vjeroispovijest na dan prijave, vjeroispovijest u kojoj je osoba rođena, prebivalište, ime, vjera rođenja i narodnost oca i majke, broj dionica koje je osoba posjedovala, odnosno koje su bile u njezinu vlasništvu, tekući broj dionica. Iz toga je razvidno da je registrirano ukupno 48.800 dionica, dakle da 1.200 komada, koliko je nedostajalo do 50.000, nije bilo registrirano. Po naknadnoj izjavi Slavka Belina, tih 1.200 komada previdjelo se zbog toga što su one bile pohranjene u banci na posebnom pologu, kao polog za članove ravnateljstva i nadzornoga odbora, te se na njih, u onom kratkom vremenu potrebnom za registraciju, nije mislilo. Naravno da je tih 1.200 komada dionica bilo u vlasništvu istih dioničara, naime Belina, Hubera i Fischera, kao uostalom i sve druge dionice. Usp. HR-HDA-313. ZUND, dosje br. 377: Trgovačka banka d.d. Zagreb, izvještaj Vlastimila Večere, nadzornoga delegata Ministarstva financija pri Trgovačkoj banci d.d. Zagreb upućen 12. rujna 1945. Zemaljskoj upravi narodnih dobara Federalne Hrvatske, 13991/1945 (kut. 440). [↑](#footnote-ref-33)
34. HR-HDA-152. SFD, dosje Trgovačka banka d.d. Zagreb, izvještaj ravnateljstva banke od 25. siječnja 1941. za glavnu skupštinu dioničara; zapisnik redovite glavne skupštine od 28. ožujka 1941. (kut. 661). Također usp. HR-HDA-215. MDR NDH, dosje Trgovačka banka d.d. Zagreb, poslovno izvješće Trgovačke banke za godinu 1940. (kut. 285). [↑](#footnote-ref-34)
35. HR-HDA-313. ZUND, dosje br. 377: Trgovačka banka d.d. Zagreb, izvještaj Vlastimila Večere, nadzornoga delegata Ministarstva financija pri Trgovačkoj banci d.d. Zagreb upućen 12. rujna 1945. Zemaljskoj upravi narodnih dobara Federalne Hrvatske, 13991/1945; izvještaj Vlastimila Večere, nadzornoga delegata Ministarstva financija pri Trgovačkoj banci d.d. Zagreb upućen 1. prosinca 1945. Odjelu za novčarska poduzeća Ministarstva financija Federalne države Hrvatske, 25148/1945 (kut. 440). [↑](#footnote-ref-35)
36. HR-HDA-313. ZUND, dosje br. 377: Trgovačka banka d.d. Zagreb, izvještaj Trgovačke banke upućen 11. kolovoza 1945. Vlastimilu Večeri, delegatu Trgovačke banke, 7172/1945; izvještaj Vlastimila Večere, nadzornoga delegata Ministarstva financija pri Trgovačkoj banci d.d. Zagreb upućen 12. rujna 1945. Zemaljskoj upravi narodnih dobara Federalne Hrvatske, 13991/1945 (kut. 440). [↑](#footnote-ref-36)
37. HR-HDA-215. MDR NDH, dosje Trgovačka banka d.d. Zagreb, odluka Ministarstva narodnog gospodarstva br. 1099 od 7. lipnja 1941. (kut. 285). [↑](#footnote-ref-37)
38. HR-HDA-313. ZUND, dosje br. 377: Trgovačka banka d.d. Zagreb, izvještaj Trgovačke banke upućen 2. srpnja 1945. Zemaljskoj upravi narodnih dobara, 7172/1945 (dokument je vlastoručno potpisala i Vanda Belin, udovica Slavka Belina); izvještaj Vlastimila Večere, nadzornoga delegata Ministarstva financija pri Trgovačkoj banci d.d. Zagreb upućen 12. rujna 1945. Zemaljskoj upravi narodnih dobara Federalne Hrvatske, 13991/1945; popis Trgovačke banke od 30. listopada 1945. (direktori, upravitelji ustanove, članovi upravnog i nadzornog odbora od 31. prosinca 1940. do sada); izvještaj Vlastimila Večere, nadzornoga delegata Ministarstva financija pri Trgovačkoj banci d.d. Zagreb upućen 1. prosinca 1945. Odjelu za novčarska poduzeća Ministarstva financija Federalne države Hrvatske, 25148/1945 (kut. 440). Podatak o naravnoj smrti Slavka Belina u Zagrebu u suprotnosti je s već navedenim podatkom iz *Židovskoga biografskog leksikona*, gdje se kaže da je Belin stradao na nepoznatom mjestu. [↑](#footnote-ref-38)
39. HR-HDA-215. MDR NDH, dosje Trgovačka banka d.d. Zagreb, dopis Trgovačke banke od 30. kolovoza 1941., 16011/1942 (kut. 285). [↑](#footnote-ref-39)
40. Navedenih 22.100 dionica bile su ranije registrirane na sljedeća imena: Slavko Belin (Betlheim) (2.000), Stela Marija Belin (Betlheim) (2.000), Vanda Belin (Betlheim) (2.000), Dragan Dujmović (1.200), Marijan Dujmović (800), Julije Fischer (2.500), Milka Fischer (2.000), Desider Forgač (Fischer) (1.000), Adolf Huber (1.000), Franjo Huber (2.500), Aleksandar Loschitz (600), Leo Novačić (Neuman) (500), Lav Susman (500), Miroslav Španić (Spitzer) (500), Lavoslav Steiner (2.000), Franko Kreutzer (500) i Dragutin Schwarz (500). Usp. HR-HDA-313. ZUND, dosje br. 377: Trgovačka banka d.d. Zagreb, dopis Odjela za državnu imovinu, navjeru i dugove Ureda za podržavljeni imetak Državne riznice NDH, upućen 23. veljače 1942. Tomi Kostopeču, 12451/1942 (kut. 440). [↑](#footnote-ref-40)
41. Zakonskom odredbom od 7. srpnja 1941. uvodi se novčana jedinica kuna (Kn) koja se dijeli na 100 banica (b). Vrijednost jedne kune odgovarala je vrijednosti od 17,921 miligrama (0,017921 grama) čistoga zlata. Tom odredbom ovlaštena je Hrvatska državna banka da zamijeni dinarske novčanice bivše Narodne banke Kraljevine Jugoslavije novim novčanicama, koje su od 26. svibnja 1941. nosile potpis ministra narodnoga gospodarstva Lovre Sušića. Dinarske novčanice zamijenila je Hrvatska državna banka novim državnim novčanicama u jednakoj naslovnoj (nominalnoj) vrijednosti bez ikakvih odbitaka. Usp. Zakonska odredba o novcu Nezavisne Države Hrvatske, NN 70/1941. [↑](#footnote-ref-41)
42. Prema podatcima Državne riznice NDH od 10. veljače 1943., Državno ravnateljstvo za gospodarstvenu ponovu prodalo je 1941. godine 20.100 židovskih uz 2.000 arijevskih dionica Trgovačke banke Tomi Kostopeču u Durovniku uz cijenu od 65 kuna po dionici ili za ukupnu sumu od 1,436.500 kuna. Usp. HR-HDA-215. MDR NDH, dosje Trgovačka banka d.d. Zagreb, 14898/1943 (kut. 285). [↑](#footnote-ref-42)
43. HR-HDA-313. ZUND, dosje br. 377: Trgovačka banka d.d. Zagreb, izvještaj Trgovačke banke upućen 11. kolovoza 1945. Vlastimilu Večeri, delegatu Trgovačke banke, 7172/1945 (kut. 440). [↑](#footnote-ref-43)
44. HR-HDA-152. SFD, dosje Trgovačka banka d.d. Zagreb, izvještaj ravnateljstva banke od 28. ožujka 1942. za glavnu skupštinu dioničara (kut. 662). Također usp. HR-HDA-215. MDR NDH, dosje Trgovačka banka d.d. Zagreb, poslovno izvješće Trgovačke banke d.d. Zagreb za godinu 1941. (kut. 285). [↑](#footnote-ref-44)
45. HR-HDA-152. SFD, dosje Trgovačka banka d.d. Zagreb, zapisnik redovite glavne skupštine od 12. svibnja 1942. (kut. 662). [↑](#footnote-ref-45)
46. HR-HDA-152. SFD, dosje Trgovačka banka d.d. Zagreb, izvještaj ravnateljstva banke od 28. svibnja 1943. za glavnu skupštinu dioničara; zapisnik redovite glavne skupštine od 30. lipnja 1943. (kut. 661). [↑](#footnote-ref-46)
47. HR-HDA-313. ZUND, dosje br. 377: Trgovačka banka d.d. Zagreb, 27246/1946 (kut. 440). [↑](#footnote-ref-47)
48. HR-HDA-313. ZUND, dosje br. 377: Trgovačka banka d.d. Zagreb, izvještaj Trgovačke banke upućen 11. kolovoza 1945. Vlastimilu Večeri, delegatu Trgovačke banke, 7172/1945 (kut. 440). [↑](#footnote-ref-48)
49. HR-HDA-215. MDR NDH, dosje Trgovačka banka d.d. Zagreb, izvještaj ravnateljstva banke od 8. ožujka 1944. za glavnu skupštinu dioničara, 5414/1944; poslovno izvješće Trgovačke banke d.d. Zagreb za godinu 1943. (kut. 285). [↑](#footnote-ref-49)
50. HR-HDA-215. MDR NDH, dosje Trgovačka banka d.d. Zagreb, izvještaj ravnateljstva banke od 21. veljače 1945. za glavnu skupštinu dioničara, 4252/1945 (kut. 285). [↑](#footnote-ref-50)
51. HR-HDA-215. MDR NDH, dosje Trgovačka banka d.d. Zagreb, račun razmjere na dan 31. prosinca 1944., 4252/1945 (kut. 285). [↑](#footnote-ref-51)
52. Temeljem čl. 2. navedene Odluke, imovina odsutnih osoba koje su u toku rata nasilno odvedene od strane neprijateljske vlasti ili su same izbjegle, prešla je u Državnu upravu narodnih dobara i njome se upravljalo kao s povjerenim dobrom do konačnoga rješenja o vlasništvu. Imovina koja je pod pritiskom neprijateljskih vlasti prešla u vlasništvo trećih osoba pala je do daljnjega rješenja pod sekvestar države. Usp. Odluka Antifašističkog Vijeća Narodnog Oslobođenja Jugoslavije o prijelazu u državno vlasništvo neprijateljske imovine, o državnoj upravi nad imovinom neprisutnih osoba i o sekvestru nad imovinom koju su okupatorske vlasti prisilno otuđile, SL 2/1945. [↑](#footnote-ref-52)
53. Temeljem čl. 4. navedenoga Zakona, predmetnom imovinom upravljala je Državna uprava narodnih dobara preko osoba koje je ona postavila za upravitelje do trenutka predaje imovine vlasniku. Usp. Zakon o postupanju sa imovinom koju su vlasnici morali napustiti u toku okupacije i imovinom koja im je oduzeta po okupatoru i njegovim pomagačima, SL 36/1945. [↑](#footnote-ref-53)
54. Tih 3.000 dionica još je za vrijeme Drugoga svjetskog rata nestalo te se nisu mogle pronaći. Bivša Državna riznica NDH ih je amortizirala. Prema tome je privremena uprava postavljena na nešto više od 50% sveukupnih dionica. Usp. HR-HDA-313. ZUND, dosje br. 377: Trgovačka banka d.d. Zagreb, izvještaj Vlastimila Večere, nadzornog delegata Ministarstva financija pri Trgovačkoj banci d.d. Zagreb upućen 1. prosinca 1945. Odjelu za novčarska poduzeća Ministarstva financija Federalne države Hrvatske, 25148/1945 (kut. 440). [↑](#footnote-ref-54)
55. HR-HDA-313. ZUND, dosje br. 377: Trgovačka banka d.d. Zagreb, 7172/1945 (kut. 440). [↑](#footnote-ref-55)
56. Zakonom od 21. lipnja 1945. određena je zamjena za dinare DFJ. Zamjena novčanica obavila se u vremenu od 30. lipnja do 9. srpnja 1945. i to po sljedećem tečaju: 1.000 kuna = 7 dinara DFJ. Usp. Zakon o tečajevima za povlačenje okupacijskih novčanica i o uređenju obveza na području Hrvatske, SL 44/1945. [↑](#footnote-ref-56)
57. Prema iskazu nekretnina banke od 6. srpnja 1946., puna vrijednost koštanja u bilanci vlastite dvokatne zgrade na Zrinjevcu br. 14 iznosila je 2,119.572 dinara. Usp. HR-HDA-620. SLSP, CNBJZ, 8.144.2. Trgovačka banka d.d. Zagreb, iskaz nekretnina Trgovačke banke od 6. srpnja 1946. (kut. 335). [↑](#footnote-ref-57)
58. HR-HDA-313. ZUND, dosje br. 377: Trgovačka banka d.d. Zagreb, izvještaj Vlastimila Večere, nadzornoga delegata Ministarstva financija pri Trgovačkoj banci d.d. Zagreb upućen 1. prosinca 1945. Odjelu za novčarska poduzeća Ministarstva financija Federalne države Hrvatske, 25148/1945 (kut. 440). [↑](#footnote-ref-58)
59. 15.000 dionica primljenih 1940. direktno od samih vlasnika plus 22.100 kupljenih dionica od Državne riznice, a zaplijenjenih od Židova. Usp. HR-HDA-313. ZUND, dosje br. 377: Trgovačka banka d.d. Zagreb, izvještaj Vlastimila Večere, nadzornoga delegata Ministarstva financija pri Trgovačkoj banci d.d. Zagreb upućen 12. rujna 1945. Zemaljskoj upravi narodnih dobara Federalne Hrvatske, 13.991/1945. (kut. 440). [↑](#footnote-ref-59)
60. Registriranih 1.200 dionica plus 4.000 dionica registriranih na Jolana Forgača iz Bačke Topole koje su nađene u blagajni Trgovačke banke d.d. Zagreb. U zadnje vrijeme rata, kada je Zagrebu prijetila opasnost od bombardiranja iz zraka, dionice su po Tomi Kostopeču pohranjene u njegovu sefu kod Hrvatske zemaljske banke d.d. Zagreb. Usp. HR-HDA-313. ZUND, dosje br. 377: Trgovačka banka d.d. Zagreb, izvještaj Vlastimila Večere, nadzornoga delegata Ministarstva financija pri Trgovačkoj banci d.d. Zagreb upućen 12. rujna 1945. Zemaljskoj upravi narodnih dobara Federalne Hrvatske, 13991/1945 (kut. 440). [↑](#footnote-ref-60)
61. Trgovačka banka u svojem popisu od 30. listopada 1945. (direktori, upravitelji ustanove, članovi upravnog i nadzornoga odbora od 31. prosinca 1940. do sada) navodi podatak da je Pavao Stanić umro u logoru. Usp. HR-HDA-313. ZUND, dosje br. 377: Trgovačka banka d.d. Zagreb (kut. 440). [↑](#footnote-ref-61)
62. HR-HDA-313. ZUND, dosje br. 377: Trgovačka banka d.d. Zagreb15956/1945 (kut. 440). [↑](#footnote-ref-62)
63. Moràtōrīj lat. (*morari* – kasniti, oklijevati), odgoda plaćanja duga, odobrena dužniku nesposobnomu za plaćanje. Bratoljub Klaić, *Rječnik stranih riječi: Tuđice i posuđenice* (Zagreb: Nakladni zavod Matice Hrvatske, 2001), s. v. moratorij. [↑](#footnote-ref-63)
64. HR-HDA-620. SLSP, CNBJZ, 8.144.2. Trgovačka banka d.d. Zagreb, zapisnik sjednice ravnateljstva Trgovačke banke od 24. prosinca 1945. (kut. 335). [↑](#footnote-ref-64)
65. Sve privatne kreditne ustanove, bez obzira jesu li poslovale ili ne, bile su dužne podnijeti svoje odobrenje za rad saveznomu Ministarstvu financija preko nadležnoga zemaljskog Ministarstva financija najkasnije do 31. prosinca 1945. radi revizije. Ako to nisu učinile bile su upućene na likvidaciju, a odgovorne osobe kažnjene novčanom kaznom do 500.000 dinara. U težim slučajevima vodio se protiv njih kazneni postupak. Usp. Rješenje o reviziji dozvola za rad privatnih kreditnih ustanova, SL 93/1945. [↑](#footnote-ref-65)
66. HR-HDA-620. SLSP, CNBJZ, 8.144.2. Trgovačka banka d.d. Zagreb, dopis Trgovačke banke upućen 27. prosinca 1945. Ministarstvu financija u Zagrebu (kut. 335). [↑](#footnote-ref-66)
67. Prvi zakon u socijalističkoj Jugoslaviji iz područja bankarstva donesen je 26. listopada 1945. pod nazivom Zakon o uređenju i djelovanju kreditnog sistema. Zakon je dopuštao i postojanje privatnih kreditnih ustanova. Privatne banke mogle su raditi samo ako su imale odobrenje za rad saveznoga ministra financija. To je isto vrijedilo i za njihove podružnice. U čl. 31. napominje se da se odobrenja za rad postojećih privatnih banaka imaju revidirati, s time da se odobri rad samo onim ustanovama koje su mogle korisno poslužiti narodnoj privredi. Privatne banke skupljale su slobodna novčana sredstva i kreditirale privredu, a osobito privatnu. Usp. SL 87/1945. [↑](#footnote-ref-67)
68. HR-HDA-620. SLSP, CNBJZ, 8.144.2. Trgovačka banka d.d. Zagreb, dopis Ministarstva financija NRH upućen 6. ožujka 1946. saveznom Ministarstvu financija u Beogradu (kut. 335). [↑](#footnote-ref-68)
69. Likvidacija, NN 139/1946 (obavijest o likvidaciji Trgovačke banke d.d.). Temeljem čl. 7. točke 2. vjerovnici i dužnici kreditnoga poduzeća u likvidaciji imali su pravo, u roku od mjesec dana od dana objave odluke o likvidaciji u Službenom listu FNRJ, provjeriti svoje tražbine, odnosno dugove. Po izmaku toga roka, knjiženja su smatrana vjerodostojnima. Propise te stavke likvidatori su bili dužni objaviti istodobno s objavom odluke o likvidaciji. Usp. Pravilnik o postupku likvidacije privatnih kreditnih poduzeća od 11. srpnja 1946., SL 57/1946. Temeljem Pravilnika o izmjeni čl. 7. Pravilnika o postupku likvidacije privatnih kreditnih poduzeća od 5. prosinca 1946., odluke o likvidaciji objavljivane su u službenom listu dotične narodne republike. Usp. SL 102/1946. [↑](#footnote-ref-69)
70. Likvidacije, NN 145/1946 (upis likvidacije Trgovačke banke d.d. u trgovačkom registru). Također usp. HR-HDA-620. SLSP, CNBJZ, 8.144.2. Trgovačka banka d.d. Zagreb, dopis Ministarstva financija NRH upućen 18. listopada 1946. Ministarstvu financija FNRJ u Beogradu (kut. 335). [↑](#footnote-ref-70)
71. HR-HDA-620. SLSP, CNBJZ, 8.144.2. Trgovačka banka d.d. Zagreb, iskaz prijavljenih potraživanja činovnika od 20. prosinca 1946. (kut. 335). [↑](#footnote-ref-71)
72. Temeljem čl. 17. iznosi koje vjerovnici nisu podignuli prije brisanja kreditnoga poduzeća u registru protokolacija, odnosno u trgovačkom registru, kao i iznos koji je preostao za podjelu dioničarima, položio je likvidator iskazom Državnoj investicionoj banci kao sudski depozit i o tom obavijestio nadležni sud. S isplatom dionica, kao i vjerovnika, nije se smjelo započeti prije isteka jedne godine od brisanja kreditnoga zavoda iz trgovačkoga registra. Usp. Pravilnik o postupku likvidacije privatnih kreditnih poduzeća (pročišćeni tekst), SL 3/1948. [↑](#footnote-ref-72)
73. HR-HDA-620. SLSP, CNBJZ, 8.144.2. Trgovačka banka d.d. Zagreb, dopis Trgovačke banke upućen 8. lipnja 1948. filijali u Zagrebu Državne investicione banke (kut. 335). [↑](#footnote-ref-73)
74. HR-HDA-620. SLSP, CNBJZ, 8.144.2. Trgovačka banka d.d. Zagreb, dopis Likvidacijskoga odbora Trgovačke banke upućen 9. lipnja 1948. Ministarstvu financija u Zagrebu (kut. 335). [↑](#footnote-ref-74)
75. HR-HDA-620. SLSP, CNBJZ, 8.144.2. Trgovačka banka d.d. Zagreb, rješenje Ministarstva financija NRH br. 9.672-I-1-1948. od 14. lipnja 1948. (kut. 335). [↑](#footnote-ref-75)
76. Brisanja, NN 62/1948 (brisanje Trgovačke banke d.d. u trgovačkom registru). Također usp. HR-HDA-620. SLSP, CNBJZ, 8.144.2. Trgovačka banka d.d. Zagreb, zaključak Okružnog suda za grad Zagreb Fi: 2.963/33/41 od 28. lipnja 1948. (kut. 335). [↑](#footnote-ref-76)